ועדת הכלכלה, כנסת 17, פרוטוקול מספר 541, 2008-03-25 12:30

גלעד ארדן: צהריים טובים.

גלעד ארדן: אני פותח את ישיבת ועדת הכלכלה.

גלעד ארדן: על סדר היום: בקשתה של חברת הכנסת יחימוביץ' לקיים דיון בכוונת הזכיינית "רשת" לשדר תכנית טלוויזיה בערוץ 2 בהשתתפותו של גאידמק, שאנחנו מברכים אותו על השתתפותו בדיון.

גלעד ארדן: הוא עשה מאמצים להיות נוכח כאן, בדיון הזה.

גלעד ארדן: בטרם אאפשר לגברת יחימוביץ' להסביר את בקשתה לקיים את הדיון, אני מבקש להבהיר שככל שמדובר בוועדת הכלכלה, ועדת הכלכלה לא עוסקת בתכנים הספציפיים של תכניות טלוויזיה והיא לא מתערבת בתכנים האלה אלא עוסקת בפיקוח ובקרה כיצד משרדי ממשלה ורגולאטורים מקיימים את תפקידם.

גלעד ארדן: כיוון שכך, יש כאן שאלה עקרונית לא בנוגע לאדם כזה או אחר אלא האם הרשות השנייה, בענין הזה, צריכה או לא להתערב בהחלטה של זכיינית לתת תכנית טלוויזיה בכיכובו של אדם שמקדם מפלגה פוליטית, בין אם זה בבחירות מוניציפאליות או בין אם זה בבחירות כלליות.

גלעד ארדן: כעת אעביר את רשות הדיבור לחברת הכנסת יחימוביץ', בבקשה.

שלי יחימוביץ': אדוני היושב ראש, אציג את דבריי בקצרה ואחר כך אשמח לשמוע את נציג הזכיינית וגם את יושבת ראש הרשות השנייה, כיוון שמולם יש לנו ענין ולא מול מר גאידמק.

שלי יחימוביץ': הסוגיה אינה פרסונאלית אלא עקרונית ולכן, אנחנו לא מתערבים בתכנים אלא באופן יישומו של חוק הרשות השנייה לטלוויזיה ולרדיו, והאם הזכייניות עומדות בכללי החוק והאם הרשות השנייה אכן מממשת את רוח החוק ואת כוונת המחוקק.

שלי יחימוביץ': אדוני היושב ראש, ארקדי גאידמק הקים מפלגה, רשם אותה כחוק, והוא כרגע בעיצומה של מערכת בחירות מוניציפאלית ואף מתעתד, ככל הנראה, ואני לא נכנסת לסוגיה הזאת אם כן או לא, כי די לי בכך שהרשימה שלו מתמודדת בבחירות המוניציפאליות כדי לקבוע שהוא משתתף פעיל ביותר בזירה הפוליטית, בלי לנקוט עמדה לגבי אופי מפלגתו ודעותיי עליה.

שלי יחימוביץ': יש עוד מפלגות שאינני מזדהה עם דרכן, בלשון המעטה - -

דוד טל: אבל השקפה חברתית, לשם שינוי.

דוד טל: זה עולה בקנה אחד עם השקפת עולמך.

רונית ירוש: צדק חברתי.

רונית ירוש: ..

שלי יחימוביץ': על כל פנים, לתת תכנית בפריים-טיים הטלוויזיוני לאדם שהוא משתתף פעיל ביותר במשחק הפוליטי, יש כאן הפרה בוטה, לטעמי, של כוונת המחוקק.

שלי יחימוביץ': משול הדבר להעניק תכנית בפריים-טיים לשר הביטחון אהוד ברק, שאין חולק על כך שהוא אולי המומחה הגדול במדינה לענייני ביטחון, והוא ייתן תכנית ייעוץ בענייני - -

גלעד ארדן: לפרוטוקול, יש חולק, לפחות אחד.

גלעד ארדן: לנזקים ביטחוניים הוא מומחה, אבל הדוגמה כדוגמה מובנת.

שלי יחימוביץ': - - אני חושבת שמומחיותו בתחום הביטחון אינה מוטלת בספק.

שלי יחימוביץ': השקפתו היא בוודאי השקפה שאפשר לחלוק עליה אבל כמעט בעיצומה של מערכת בחירות מוניציפאלית, בשעה שהבחירות הארציות הולכות וקרבות, להפקיד תכנית פריים-טיים בידיו של משתתף במשחק הזה, יש בה הרבה יותר מאשר טעם רע, יש בה שיבוש כל הכללים הנהוגים.

שלי יחימוביץ': אני חושבת שזאת שגיאה קשה גם מבחינת המסר שמשדר הזכיין ומשדרת הרשות השנייה לטעמי, מבחינת הפרשנות של החוק.

שלי יחימוביץ': יש כמה וכמה חלקים בחוק שאנחנו יכולים לצטט בהקשר הזה, ואצטט אחד מהם: סעיף 42 שמתייחס למשתתף במכרז, לזכיינית, שאומר שוועדת המכרזים תפסול משתתף במכרז אם פי דעתה המשתתף במכרז הוא מפלגה או נציג או שלוח של מפלגה או של גוף אחר, שלדעת הוועדה עלול להשתמש בשידורים לקידום המטרות המיוחדות של מפלגה או הגוף האמור.

שלי יחימוביץ': אז נכון שמר גאידמק אינו זכיין אלא טאלנט טלוויזיוני לצורך הענין, אבל האם למישהו יש ספק שהתכנית הזאת תשמש לקידום המטרות המיוחדות של מפלגתו או שלו עצמו?

שלי יחימוביץ': למישהו יש ספק בזה?

שלי יחימוביץ': יש כאן אלמנט של התרסה, של טעם רע, של לקיחת המשאב של זמן השידור לצורך שימושים שאינם ראויים.

שלי יחימוביץ': אני מזכירה לכל מי שמתבלבל, שלא מדובר בעסק פרטי אלא במשאב של המדינה שהזכיין קיבל והוא צריך לנהוג בו בזהירות על פי הכללים הנקוטים והוא לא יכול לעשות בו כעולה על רוחו.

שלי יחימוביץ': כאן נדמה לי שנחצו הגבולות, אולי לא בפעם הראשונה, והזכיין אכן עושה ככל העולה על רוחו מבלי שהרשות השנייה תקרא אותו לסדר ותהיה רגולאטור הן מבחינת החוק והן רגולאטור אתי ומוסרי.

גלעד ארדן: תודה.

גלעד ארדן: חבר הכנסת טל, בבקשה.

דוד טל: אדוני היושב ראש, עמיתיי חברי הכנסת, אני חושב שאפשר לתת הרבה דוגמאות לכל מיני גורמים ואנשים שנהיו פוליטיים, שעברו דרך המסך.

דוד טל: הדוגמה של ארקדי גאידמק היא לא כזאת אבל אזכיר שעוד בשחר נעורי, כשהייתי צעיר ואפילו יפה, פרופסור אמנון רובינשטיין הגיש תכנית כמו "מוקד" או "טנדו" - -

קריאה: "בומרנג".

קריאה: ..

שלי יחימוביץ': אגב, גם אני הגשתי תכנית.

שלי יחימוביץ': ..

דוד טל: וזה עזר לך?

שלי יחימוביץ': חבר הכנסת טל, אני חייבת לומר שכיוון שאתה עוסק בי, רבים מחברי הכנסת הגיעו מהתקשורת ואני חושבת שהם חברי כנסת לא רעים.

שלי יחימוביץ': טומי לפיד, גדעון סער, סילבן שלום וכן הלאה.

שלי יחימוביץ': רבים מחברי הכנסת באו מהצבא ואין ספק שהדבר היה מקפצה משמעותית להמשך הקריירה הפוליטית שלהם.

שלי יחימוביץ': ברם אף אחד לא מעלה על דעתו שאחרי שעשו את המעבר מן התקשורת אל הפוליטיקה או מן הצבא אל הפוליטיקה, הם ישובו לפתע וילבשו מדים בדרגת רמטכ"ל למשל, וייהנו מהפוזיציה הזאת תוך כדי העשייה הפוליטית.

שלי יחימוביץ': לכן אני מבקשת למתוח קו - -

דוד טל: אני לא נותן את הדוגמה של שלי אבל היא נתנה דוגמאות של טומי לפיד ואני חושב שגם דודו טופז הציג את עצמו כמועמד בזמנו אבל כיוון שהצהרנו כמה פעמים ואדוני אמר בתחילת דבריו שאנחנו לא מתכוונים ואסור לנו להתערב בתכנים.

דוד טל: זה לא קטע שלנו.

דוד טל: אנחנו צריכים לבדוק שהזכייניות או הרגולאטור בדמות הרשות השנייה יבחנו ויבדקו שערוץ 2 וערוץ 10 מקיימים את החובות שלהם שאם לא כן, ....

דוד טל: הוא רצה לרכוש את ערוץ 10 והוא פחד מהרגולציה והוא לא רכש.

גלעד ארדן: אני מקווה שהזמנת אותו לדיון הבא.

דוד טל: לא, הוא כועס עלי מאז.

דוד טל: אבל אני רוצה להזכיר לך עוד דבר, אדוני: בזמנו, ערוץ 10 שהיה בתקופה של הקפאה של הליכים או משהו כזה, היתה כוונה של משה סבא, אחד מענקי התקשורת במקסיקו, לרכוש את ערוץ 10.

דוד טל: ואז קפץ טומי לפיד וכולו חיל ורעדה.

דוד טל: .. אגב, משה סבא הוא אדם דתי, שומר מצוות, מקורב לש"ס, אני אומר זאת למען הגילוי הנאות.

דוד טל: חשש מאוד טומי לפיד שמשה סבא יתערב בתכנים של ערוץ 10 ונדמה לי שהוא העביר הצעת חוק בנושא הזה, שהוא לא יוכל לרכוש או שאם הוא רוכש שלא יתערב.

דוד טל: לנו אסור להתערב.

דוד טל: אם חושבת הרשות השנייה שיש כאן דבר לא נכון, אני בטוח שהיא היתה עושה את זה.

דוד טל: אני מניח שאם היא לא עשתה את זה, זה נכון וראוי וכדאי ורצוי שארקדי גאידמק יופיע כאן וכאן וכאן.

דוד טל: אני לא יודע למה ההתנפלות הזאת על ארקדי.

דוד טל: יש אנשים, ברוך השם, שהקדוש ברוך הוא נתן להם כסף, ויש כאלה ששומרים את זה לעצמם וזאת זכותם.

דוד טל: יש אנשים - -

גלעד ארדן: אני לא הזמנתי את הקדוש ברוך הוא לדיון הזה, אז אני מבקש לא לדבר בשמו.

דוד טל: אנחנו יודעים שלא יחדל אביון מן הארץ, ויש אדם שרוצה לתת ממה שניתן לו.

דוד טל: מתת זו תכונה פנטסטית - -

שלי יחימוביץ': מה זה לתת, זה לקבל.

שלי יחימוביץ': פריים-טיים טלוויזיוני זה לקבל.

דוד טל: זה לתת.

דוד טל: הרצון לתת כל הזמן.

דוד טל: אגב, אמא שלי פעם בירכה אותי שיהי רצון שכל הזמן אני רק אתן ולא אצטרך לקבל אף פעם.

דוד טל: אומרים שby the way- זה יעזור לו?

דוד טל: יכול להיות מאוד להיות.

דוד טל: מה רע בזה שזה יעזור לו?

דוד טל: מי שמקדם את עצמו מבחינת ההון הכספי במקרה הזה, כמו שסבורה חברת הכנסת שלי יחימוביץ ומישהו אחר, ההון האנושי שלו מקדם אותו, ומישהו אחר הקשרים שלו בתקשורת מקדמים אותו.

דוד טל: כל אחד עם האג'נדה שלו מתקיים במסלול שיש לו.

דוד טל: אני לא מיליונר, אני לא יכול לקדם את עצמי כמו ארקדי.

דוד טל: אני לא כמו שלי, אני לא יכול לקדם את עצמי בתקשורת.

דוד טל: אני לא כמו ידידתי רונית תירוש, שעם הראש הטוב שלה כמנכ"לית של משרד החינוך, שיש לה אג'נדה ברורה ומכירה את הנושא...

דוד טל: אני משתדל בגזרה הצרה שלי להתקדם.

דוד טל: כל אחד מאתנו עושה את זה ואני חושב שזה לגיטימי שיתנו לארקדי להופיע מעל כל במה, וככל שיתרום יותר לציבור במדינת ישראל, אני חושב שצריכים להודות לו על זה.

גלעד ארדן: חבר הכנסת טל, חשוב לי להבין את עמדתך לעומק: לגבי תרומה לחברה, וגם פרסמתי הודעה לתקשורת שאני מברך את מר גאידמק על כל הפעילות שלו למען החברה הישראלית, ועל כך אין חולק.

גלעד ארדן: בואו ננסה להתנתק מה"צהוב" שבדיון הזה ו"כן" או "לא", איש כזה או איש אחר.

גלעד ארדן: אני שואל אותך עכשיו, כחבר כנסת, יו"ר ועדה מכובד, אדם רציני: האם אתה חושב שזה ראוי, בלי קשר לבמות, שלחברת הכנסת יחימוביץ' תהיה תכנית בענייני זכויות עובדים והציבור יפנה וישאל אותה איך אפשר לפתור את הבעיות של עובד מסוים, ואני אופיע בענייני צרכנות, ואתה תופיע בענייני כיבוד הורים - -

שלי יחימוביץ': על בסיס קבוע.

דוד טל: ראשית, אני רוצה לומר לך שזה קורה וההבדל הוא קטן: ארקדי עדין לא חבר כנסת ואני לא יודע אם יש לו כוונות כאלה.

גלעד ארדן: זאת השאלה, אם יש לו כוונות מוצהרות כאלה.

דוד טל: אז לדעתי, עד לרגע שהוא ישיג את המטרה שלו, שיהיה חבר כנסת.

דוד טל: לאחר מכן, הוא מנוע מלעשות את הדברים האלה.

גלעד ארדן: זאת השאלה שבבסיס הדיון, האם האבחנה הזאת נכונה?

דוד טל: אני רוצה לומר לך, שראיתי לא פעם חברי כנסת אחרים שמופיעים באתרי אינטרנט בנושאים שונים כמו צרכנות וכלכלה.

דוד טל: למשל, ברוורמן היה בשבוע שעבר לפחות באתר אחד שראיתי אותו, שואלים אותו שאלות והוא משיב.

דוד טל: זה לא בדיוק אותו דבר אבל זה כלי שכן משתמשים בדבר הזה.

דוד טל: אז למה לחסום את ארקדי ולאפשר לאחרים בעוד שאנחנו חברי כנסת, אנחנו משתמשים בזה והוא עדין לא חבר כנסת.

דוד טל: כשהוא יהיה חבר כנסת נמנע זאת ממנו כמו שאנחנו מונעים את זה מאחרים.

גלעד ארדן: ככל שמדובר בהופעה חד פעמית, ברור שהשאלה לא מתעוררת לא לגבי מר גאידמק ולא לגבי אף אדם אחר, ואני חושב שהדברים ברורים שלא דומה תכנית טלוויזיה קבועה, שבה האדם הוא כוכב התכנית - -

דוד טל: לסיום, אני רוצה לומר שלדעתי יש פה התנפלות מיותרת, לטעמי, משום שהייתי בסרט הזה.

דוד טל: פעם, למי שלא זוכר, הייתי בש"ס.

דוד טל: ש"ס היתה מפלגה שנסקה ל-10 מנדטים ולאחר מכן ל-17 מנדטים ואנשים רעדו וחששו ממנה שמא הולכת להיות פה איזו שהיא מהפכה שחורה במדינת ישראל.

דוד טל: את אותם חששות הם חוששים מארקדי.

דוד טל: כמו שלא היה צריך לחשוש מש"ס, עם 17 מנדטים, לא קרה שום דבר במדינה זאת, שמרו על סטטוס קוו ולא צריך לחשוש מארקדי גאידמק.

דוד טל: ארקדי גאידמק יכול בכסף הפרטי שלו לעשות כל מה שהוא רוצה, וזה לגיטימי וזה נכון, וגם אם יתנו לו תכנית טלוויזיה כזאת או אחרת, זה לא פוגע ולא פוגם כהוא זה במה שהוא צריך לעשות באופן פרטי.

גלעד ארדן: הזכרת שהיית פה ושם, ב"צדק חברתי" יש סיכוי שאדוני יהיה?

דוד טל: למען הגילוי הנאות, אם אדוני יאמר לי איפה הוא יהיה בקדנציה הבאה, אני אנסה לחשוב איפה אני אהיה.

דוד טל: ..

גלעד ארדן: אני אהיה בליכוד או עם אשתי בבית.

דוד טל: עם אשתי אהיה בטוח, אני לא יודע איפה אהיה בפוליטיקה.

גלעד ארדן: לפני שנשמע את הרשות השנייה אני מבקש לשמוע את עמדת "רשת", כיצד היא רואה מהבחינה המשפטית את הנושא הזה.

גלעד ארדן: רציתי לשאול, כי זו שאלה שלא מנותקת מוועדת כשר, שעוד לא עוגנה, האם התכנית שאתם מתכוונים להעלות בכיכובו של מר גאידמק ממומנת על ידי "רשת" או שיש השתתפות של גורמים אחרים ומי הם.

שלי יחימוביץ': האם בכלל התכנית הזאת עולה או שזו סתם שמועה וידיעה לא נכונה.

קריאות: יש כבר פרומו.

גלעד ארדן: אני מציין לפרוטוקול שנבצר ממר צנגן להשתתף בדיון כי הוא נאלץ ללכת להלוויה וקיבלנו את התנצלותו.

הדס פלד: אומר כך לחברת הכנסת יחימוביץ: אין כל מניעה משפטית לשדר את התכנית בהשתתפותו של מר גאידמק.

הדס פלד: חוק הרשות השנייה איננו מונע את זה ואין שום חוק אחר שמונע את זה.

הדס פלד: כללי הרשות השנייה אינם מונעים את זה, וגם לאמירה כאילו רשת מפירה איזה שהם הוראות או כללים, ולא בפעם הראשונה, אני חושבת שזאת אמירה שטוב היה שלא תאמר כי אין לה בסיס משפטי ולא בסיס עבודתי.

הדס פלד: רשת היא זכיינית שמקיימת וקיימה תמיד את כל הוראות החוק, את כל הכללים וגם התכנית הזאת עולה בהתאם להוראות החוק ולא תוך הפרתם מאחר ואין שום מניעה משפטית שהתכנית תשודר.

הדס פלד: התכנית איננה תכנית שעוסקת או שיש לה זיקה לשום עניין פוליטי.

הדס פלד: התכנית איננה ממומנת על ידי גורמים מסחריים.

הדס פלד: יושב פה סגן מנהל התכניות של "רשת", שיוכל לתת פרטים לגבי השיקולים המערכתיים והתכניים של התכנית עצמה, אבל אין מבחינה משפטית כל מניעה שהתכנית תשודר.

גלעד ארדן: גברתי היועצת המשפטית של "רשת"?

הדס פלד: אני סמנכ"ל והיועצת המשפטית של "רשת".

גלעד ארדן: אני מנסה להבין את העמדה לעומק, מעבר לאמירה הנחרצת, שאנחנו שומעים אותה, הייתי שמח שתפרטי אבל תסבירי בעיקר את הענין: זיכיון לערוץ שידור ציבורי עם אפשרות למכור פרסומות לשם מימונו זה משאב ציבורי שהמדינה החליטה להעניק אותו לשתי זכייניות ועוד שני ערוצים ייעודיים, שהם מצומצמים יותר.

גלעד ארדן: לכן, היא גם הטילה מגבלות לא מעטות וביניהן, כפי שציינה חברת הכנסת יחימוביץ, הענין שהמשאב הציבורי הזה, לא ישתמשו בו במישרין או בעקיפין לקידום מטרות פוליטיות.

גלעד ארדן: האם גברתי לא סבורה שבהופעה קבועה או קבלת תכנית שבעזרתה הסיוע של אדם מסוים לציבור מופיעה באופן קבוע בזמן מסך שאתם מעניקים לאותו אדם, האם אתם לא רואים בכך סיוע עקיף לאדם שהצהיר על מטרותיו הפוליטיות?

הדס פלד: ראשית אענה מבחינת החוק.

הדס פלד: החוק אוסר על שידור תעמולה מפלגתית.

הדס פלד: ההגדרה של תעמולה מפלגתית בפסקי דין של בית המשפט העליון וגם של יושבי ראש ועדות בחירות למיניהם בתקופת ה-60 יום, אנחנו בכלל לא שם ואנחנו לא מתקרבים לשם, זה תעמולה שהביטוי והאפקט הדומיננטי שלו הוא ברמת הסתברות של אפשרות ממש וודאות קרובה בהשפעה על הצופה ושאין לו אפקט דומיננטי אחר כגון אומנותי או חדשותי, כאשר המילה "מפלגתית" פורשה אם התוכן מתייחס במישרין לנושאים השנויים למחלוקת במפלגות בישראל, ואנחנו לא שם.

הדס פלד: התכנית היא תכנית שמשתמשת ביכולות העסקיות של מר גאידמק.

הדס פלד: התכנית הזאת היא לא תכנית קבועה.

הדס פלד: כרגע מתוכננים 6 פרקים שיביאו לידי ביטוי את הרצון של עורכי התכנית לעסוק בסוגיות שמר גאיד

הדס פלד: מק יכול לתרום בהן כשם שכל אדם אחר יכול לתרום בתחומים מסוימים שהם בתחום כישוריו ובתחום עיסוקיו, כך התכנית יכולה להשתמש בכישורים של מר גאידמק בנקודה הזאת.

הדס פלד: אין לתכנית שום זיקה פוליטית, אנחנו לא נאפשר שהתכנית תהיה במה פוליטית לא למר גאידמק ולא לאף אחד אחר.

הדס פלד: מר גאידמק עדין לא פוליטיקאי אבל פוליטיקאים, אגב, מתראיינים חדשות לבקרים בתכניות אירוח, מביעים את משנתם וזה - -

שלי יחימוביץ': האם מר גאידמק מקבל שכר בעבור השתתפותו בתכנית?

חגי דורון: אנחנו עוד לא יודעים, כל המבנה העסקי של התכנית עוד לא סגור.

חגי דורון: מה שראיתם באוויר זה פרומואים שמבקשים מעסקים קטנים להציע את המועמדות שלהם לשיקומם.

חגי דורון: אנחנו בשלב מאוד התחלתי של הפיתוח של הדבר הזה ואין לנו מספיק פרטים כדי להגיד היום: כך תראה התכנית וכולי.

שלי יחימוביץ': מה זאת אומרת המבנה העסקי לא סגור?

שלי יחימוביץ': מי מממן את התכנית, האם הטאלנט מקבל שכר, מי ייתן את הסיוע לעסקים הקטנים?

חגי דורון: ההפקה נותנת.

הדס פלד: "רשת" מממנת את התכנית כשם שתכניות אחרות ממומנות על ידי "רשת".

שלי יחימוביץ': למה אתם לא יודעים להגיד לגבי השכר של הטאלנט?

חגי דורון: כי זה מאוד מאוד התחלתי.

שלי יחימוביץ': מה זאת אומרת?

שלי יחימוביץ': יש לכם פרומואים.

חגי דורון: יש לנו פרומואים שמזמינים את העסקים להציע מועמדות.

חגי דורון: התהליך של הפקת התכנית הזאת הוא תהליך לא קטן ולא קצר, שבו נצטרך לעשות תחקיר משמעותי ולראות אם יש בכלל מספיק עסקים שיתאימו לתכנית.

שלי יחימוביץ': למה אתה לא יכול להשיב לי על שאלה כל כך פשוטה, על שכרו של הטאלנט והאם הוא בכלל יקבל שכר?

חגי דורון: כי אנחנו לא יודעים את התשובה לשאלה הזאת ולא ניתן תשובה על מה שאנחנו לא יודעים.

שלי יחימוביץ': אולי הוא משלם לכם?

הדס פלד: אני יכולה לענות לך בוודאות שהתכנית ממומנת על ידינו.

הדס פלד: מר גאידמק לא משלם.

שלי יחימוביץ': גם לא בעקיפין, בסיוע לעסקים.

חגי דורון: נכון, גם לא בעקיפין.

גלעד ארדן: תודה.

גלעד ארדן: גברתי, אני מנסה להבין: על פי הפרשנות המשפטית שלך לסיטואציה שתיארתי בפני חבר הכנסת טל, אין מניעה גם שאם מר טל הוא מומחה לצרכנות ובוודאי שזה לא שנוי במחלוקת בין המפלגות שיש לסייע לצרכנים, אין מניעה שגם הוא יקבל תכנית של 6 פרקים שבה יענה לבעיות צרכניות שיעלו בפניו כי הוא לא מדבר על חלוקת ירושלים, לצורך הענין.

אתי בנדלר: מר טל כחבר כנסת?

גלעד ארדן: כן, בהתעלם מבעיות אתיות של פעילותו - -

הדס פלד: ראשית, הוא חבר כנסת.

הדס פלד: מבחינת חוק הרשות השנייה ומבחינת חוק הבחירות (דרכי תעמולה), התשובה היא שאין מניעה.

דוד טל: אדוני, כדי להפיג את המתח כאן, אני מרגיש את המתח באוויר ואני רוצה לתת דוגמה כדי שהדברים יובנו.

דוד טל: היתה תכנית "הכרישים", ויש שם נציג של קדימה, מר ברקת שהוא מועמד לרשות עיריית ירושלים.

דוד טל: אתה יכול לומר, כפי שאומרים אחרים, שהוא מקדם את עצמו.

דוד טל: שלי, אם הוא מופיע בתכנית - -

גלעד ארדן: יכול להיות שזה גם לא בסדר וזאת בדיוק הנקודה שאנחנו מבררים.

דוד טל: אם תגידו ששם זה לא בסדר - -

גלעד ארדן: עולה בדעתך שאני אגיד את זה?

גלעד ארדן: אתה מנסה להפוך את זה לדיון על פרסונה.

דוד טל: לא, אני אסביר.

דוד טל: לא בכדי אני רואה כאן את כל התקשורת, היא לא הופיעה לי בוועדת הכנסת היום אפילו שהיה נושא חשוב מאוד של גלעד ארדן בנושא הטוקבקיסטים ומסחר האלקטרוני.

דוד טל: זאת אומרת שהנושא הזה מאוד חשוב כאן.

דוד טל: נתתי את זה כדוגמה שניר ברקת הופיע בתכנית הזאת כמו אחרים, ואפשר לומר, לכאורה, שגם הוא מקדם את עצמו לעיריית ירושלים.

גלעד ארדן: אני מסכים עם כל מילה של אדוני.

נורית דבוש: אני שמחה על קיום הדיון הזה.

נורית דבוש: אני חושבת שמדובר בשאלה עקרונית מהמעלה הראשונה.

נורית דבוש: אבל לפני שאתייחס לצד הציבורי של השאלה הזאת, אני אבקש מהיועץ המשפטי של הרשות השנייה, עורך הדין דורון אבני, להציג את הצד המשפטי כפי שאנחנו רואים אותו, ולאחר מכן אציג את הצד הציבורי.

גלעד ארדן: נשמח אם תתייחסו לנקודה איך הרשות השנייה תסווג את התכנית הזאת, האם זו סוגה עילית או - -

קריאות: - --

דורון אבני: אם הדיון פה, ברור שזאת דרמה.

דורון אבני: ..

דורון אבני: אני רוצה להתייחס לסוגיה העקרונית ולא לגופו של איש.

דורון אבני: הרשות השנייה פועלת במסגרת החוק, וזה המשך ישיר לדיון שהיה לנו כאן לפני שעה קלה.

דורון אבני: כשאנחנו בוחנים את חוק הרשות השנייה, החוק אוסר על תעמולה מפלגתית וכפי שכבר נאמר פה מובן וברור הדבר שהרשות תמנע כל מצב שהתכנית תהפוך לכלי שרת של תעמולה מפלגתית.

דורון אבני: "רשת" עצמה מצהירה שאין שום כוונה כזאת ולכן, איך שזה נראה כרגע, הנושא לא על השולחן.

גלעד ארדן: תעמולה מפלגתית זה רק כשאני אומר "הצביעו ליכוד"?

דורון אבני: הפסיקה, כפי שציינה בצדק עורכת הדין פלד, צמצמה מאוד את תוכן ההתייחסות לתעמולה מפלגתית.

דורון אבני: רק כדי לסבר את האוזן, יש פסיקה של יו"ר ועדת הבחירות המרכזית מתקופה שעמרם מצנע עמד בראש מפלגת העבודה שסבר שהתכנית "עובדה", שמלווה את עמרם מצנע בישובי הדרום היא לא תעמולה מפלגתית, למרות שהוא פרס שם את משנתו.

דורון אבני: אני חייב לומר שהעמדה של הרשות השנייה היתה הפוכה אבל אנחנו מכבדים את עמדת יושב ראש ועדת הבחירות המרכזית.

דורון אבני: אז הפסיקה מאוד מצמצמת באשר למה היא רואה כתעמולה מפלגתית ומה אינו תעמולה מפלגתית.

דורון אבני: תכנית שבה מופיע גורם פוליטי שאינו מטיף למשנה פוליטית כזאת או אחרת, על פי הפסיקה, פסיקת בג"ץ שהיא מאוד עקבית, זה לא פסק דין אחד, איננה תעמולה מפלגתית.

דורון אבני: לכן צודקת עורכת הדין פלד שעל פי החוק דהיום לא ניתן למנוע תכנית שכזאת.

גלעד ארדן: תודה.

גלעד ארדן: מר גאידמק, בבקשה.

ארקדי גאידמק: ראשית, "רשת" היא חברה מסחרית מקצועית שמטרתה להשיג רווחים.

ארקדי גאידמק: אם היא מחליטה להזמין אותי להשתתף בתכנית, הם יודעים שזה טוב לפעילות המסחרית שלהם משום שהציבור יראה את גאידמק.

ארקדי גאידמק: מאחר וזאת חברה מקצועית, שעובדת בשטח התקשורת, הם יודעים איך לכבד את התקנות.

ארקדי גאידמק: זאת הוכחה שהאוכלוסייה בישראל נמשכת לאישיות שלי, תראה כמה התעניינות יש בי.

ארקדי גאידמק: יש פוליטיקאים שאומרים: למה אנחנו לא מופיעים בטלוויזיה?

ארקדי גאידמק: התשובה היא שאף אחד לא מעוניין לראות אותם.

ארקדי גאידמק: לא ניתן רק להשתמש בזמן שהחוק מתיר לפוליטיקאים להשתמש בו בטלוויזיה.

ארקדי גאידמק: הסיבה שאנחנו כאן היום זאת האפשרות שחברי הכנסת יהיו בעמוד הראשון של העיתונות ובראש החדשות בטלוויזיה וברדיו, וזה מה שלא נורמאלי כי חברי הכנסת צריכים לכבד את הצרכים של האוכלוסייה.

ארקדי גאידמק: אם האוכלוסייה רוצה לראות את גאידמק בטלוויזיה, אי אפשר להחליף אותו בחבר כנסת אחר או בפוליטיקאי כל שהוא, משום שאנשים לא רוצים לראות מישהו אחר בטלוויזיה.

ארקדי גאידמק: אם "רשת" תדע ששלי יחימוביץ מושכת יותר צופים מאשר גאידמק, שלי יחימוביץ תופיע בטלוויזיה, והיא גם הופיעה ודיברה על אידיאולוגיה פוליטית שלה ובעיות חברתיות, ואני לא צריך לדבר על הנושאים האלה.

ארקדי גאידמק: כלומר, שאני פוליטיקאי, זה אבסורד.

ארקדי גאידמק: אין לי אפילו את אפשרות התקשורת הבסיסית, כלומר השפה.

ארקדי גאידמק: אנשים שופטים אותי על פי מה שאני עושה ולא על פי מה שאני אומר.

גלעד ארדן: האם יש לך קשר למפלגת "צדק חברתי"?

ארקדי גאידמק: בהחלט.

ארקדי גאידמק: אני מייסד של הסיעה ואני נציג על פי החוק של סיעה זאת.

ארקדי גאידמק: הם לא רשאים, לפי החוק, להשתמש בזמן שידור לפני בחירות.

ארקדי גאידמק: יש 60 יום לפי החוק, שהיא התקופה שלפני הבחירות, שאנחנו לא יודעים מתי יהיו בחירות בדיוק ומותר לנו עכשיו להופיע בטלוויזיה משום שלא ברור מתי יהיו בחירות ואני אזרח במדינה ואני לא רואה שום עוולה שאנחנו עושים בזה שאנחנו מופיעים בטלוויזיה.

גלעד ארדן: אתה המייסד וגם המממן של הפעילות של המפלגה "צדק חברתי".

ארקדי גאידמק: על פי החוק מפלגה זאת צריכה מימון וכל הפעילות שנעשית, נעשית לפי החוק.

גלעד ארדן: אתה ער לכך שיש אנשים שיגידו שמהסיבה הזאת אתה פוליטיקאי, למרות שאתה לא אוהב את המילה הזאת.

ארקדי גאידמק: מנקודת מבט אישית, כנציג של "צדק חברתי", אני אציג את המועמדות שלי בבחירות ולכן מנקודת מבט זאת זה עיסוק בפוליטיקה.

גלעד ארדן: אני מבין את עמדתך.

גלעד ארדן: אני רוצה להציע סיכום ואני מעוניין לשמוע אם חברי הכנסת תומכים בו.

גלעד ארדן: אני חושב שלאור העובדה שגם היועצת המשפטית של הוועדה לא מצאה לנכון להתייחס ולא מצאה בעיה קיצונית בחוק בענין הזה, גם היועץ המשפטי של הרשות השנייה לא חושב שיש בעיה חוקית וגם היועצת המשפטית של "רשת", בוודאי שאנחנו לא יכולים לגבור על העמדות המשפטיות האלה ולקבוע אחרת.

גלעד ארדן: לכן, אני לא סגור שבתכנית הזאת, כפי שהוצגה כאן, יש הפרה של החוק.

גלעד ארדן: עם זאת, אני, באופן אישי, ונראה לי שגם חברת הכנסת יחימוביץ תצטרף לעמדתי ואשמח לשמוע מה חושבים האחרים, לטעמי יש בעיה ציבורית חמורה בכך שאדם בין אם הוא רשום ברשימה או לא, העובדה שאדם מייסד רשימה לכנסת ומממן את פעילותה הופכת אותו לפוליטיקאי.

גלעד ארדן: העובדה שזכיינית לוקחת משאב ציבורי ומעדיפה אדם שמריץ מפלגה X על פני אחרים, גם אם הם לא חברי כנסת כמו מפלגת הירוקים לדוגמה, שלא מקבלת כרגע תכנית בטלוויזיה, יש בכך איזו שהיא בעיה שאולי דורשת תיקון חקיקה.

גלעד ארדן: אני מציע שכן נאמר בהודעתנו שנקדם תיקון חקיקה שימנע פרצה כזאת בעתיד, בין אם מדובר במר גאידמק ובין אם מדובר בכל גורם פוליטי אחר.

גלעד ארדן: העובדה שמישהו באופן מקרי מכהן או לא מכהן כרגע כאשר מדובר על בחירות עתידיות, לא צריכה לתת אפשרות לזכיינית שמשתמשת במשאב ציבורי להעדיף אותו על פני אחרים.

גלעד ארדן: זו דעתי ברמה הציבורית ואם חברי הכנסת תומכים בסיכום הזה, נאמץ אותו.

דוד טל: אני תומך ברישא של אדוני לגבי חוות הדעת של היועצות המשפטיות ואני חושב שכולנו שותפים לזה.

דוד טל: אני לא חושב שנכון כרגע שכל הצעת חוק כזאת תהיה ספציפית, אישית, נגד גאידמק.

דוד טל: אם זכרוני אינו מטעני, היו פעמיים שהציעו והעבירו הצעת חוק אישית לגבי אדם מסוים.

דוד טל: למדו אותנו בבית הספר הזה, ואני כבר 12 שנים בבית הספר, שאנחנו לא מחוקקים שום חוק לגופו של אדם, לאדם מסוים.

דוד טל: נכון וראוי וצריך שחוק יהיה כללי, ואם אנחנו עושים את זה - -

גלעד ארדן: אם אדוני לא ייתן פטור מחובת הנחה אז - -

דוד טל: בקטע הזה אני לא אתן פטור מחובת הנחה וגם לא אצביע עבור זה כי אני חושב שיש כאן מסע מיותר ולא צריך לחשוש ולא צריך לפחד, שום דבר רע לא קורה בדברים האלה.

דוד טל: אנחנו צריכים לוודא שהרשות השנייה מבצעת את עבודתה, ונכון לרגע זה אני מניח שהיא לא חוסכת את שבטה.

דוד טל: יותר מכך, תאר לך ש"רשת" סבורה שהופעה כזאת של גאידמק גורמת לרייטינג גבוה.

גלעד ארדן: אני מאמין שזה מה שהיא סבורה.

דוד טל: זה משרת את האינטרסים שלה?

דוד טל: יש לה בעלי מניות והיא צריכה בסופו של יום להביא לבעלי המניות רייטינג מסוים כדי להעלות את אחוזי הצפייה.

דוד טל: אני מניח שאם הייתי יכול להעלות להם, הם היו מזמינים אותי.

דוד טל: אבל ארקדי יכול להעלות להם מאוד - -

גלעד ארדן: מה הקשר?

גלעד ארדן: "רשת" יכולה לעשות כל מה שהיא רוצה על המסך?

דוד טל: זה רק מסחרי ש"רשת" החליטה לזמן אותו משיקולים מקצועיים של הרשת עצמה ולא משיקולים אחרים.

דוד טל: אם זה תורם להם – שיבושם להם.

גלעד ארדן: תיקון נוסף שאמר מר גאידמק, העובדה ש"רשת" עושה משהו שהיועצים המשפטיים שלה חושבים שהוא נכון לא אומר שהם לא מפרים חוק.

גלעד ארדן: רק בדיון הקודם, על פי הרשות השנייה, "רשת" ו"קשת" הפרו את חוק הרשות השנייה בכל הנוגע לקיום מחויבויותיהן - -

יורם מרציאנו: מה, זה קורה?

יורם מרציאנו: הם גם מפרים?

גלעד ארדן: כנראה שכן.

גלעד ארדן: תפקידנו, כוועדה, לוודא שהרשות דואגת שזה לא יקרה ולא יקרה שנית.

דוד טל: בסיכום הזה אני אתך.

שלי יחימוביץ': אני מאוד מזדהה עם הדברים שאמרת, אדוני יושב ראש הוועדה.

שלי יחימוביץ': התפקיד שלנו לא רק לפקח שאכן החוק מתקיים אלא גם להיות מחוקקים.

שלי יחימוביץ': בהחלט עולה מן הדיון כאן תמונה של לקונה מאוד גדולה בחוק הרשות השנייה, כאוקיינוס.

שלי יחימוביץ': אני רוצה להתייחס לכמה אמיתות לכאורה שנשמעו כאן כמו דוגמאות שאינן ממין הענין על מרואיינים או אנשים שמתארחים באופן חד-פעמי בתכנית כזאת או אחרת.

שלי יחימוביץ': אתמול התראיינתי בתכנית טלוויזיה בערוץ השני שבה נשאלתי לגבי חוקי עבודה לנשים הרות.

שלי יחימוביץ': כיוון שאני מתמצאת בחוקי עבודה, לצורך אותו אייטם טלוויזיוני אכן נשאלתי שאלות.

שלי יחימוביץ': אנחנו בשום אופן לא מדברים על הופעות ספוראדיות ואנחנו גם לא מפקחים על כמות ההופעות של כל פוליטיקאי או בעל הון או מי שלא יהיה בכלי התקשורת, כי ברור לחלוטין שלמדיום הזה יש חוקים משלו ויש כאלה שהם מרואיינים עדיפים על פני חבריהם, ויש כאלה שהמדיום אוהב אותם יותר מאשר הוא אוהב אחרים ויש כאלה שהציבור רוצה לראות אותם יותר מאחרים.

שלי יחימוביץ': אנחנו בכלל לא נכנסים לסוגיה של מרואיינים חד-פעמיים או רב-פעמיים אלא על חיה אחרת לחלוטין: על תכנית קבועה בפריים-טיים הטלוויזיוני לאדם פוליטי, שמחזיק בבעלותו מפלגה פוליטית, אני מרשה לעצמי לומר.

שלי יחימוביץ': אנחנו מדברים על חציית גבול ממדרגה חדשה, מאוד בעייתית.

שלי יחימוביץ': הצבתם בפנינו סיטואציה מאוד בעייתית גם מבחינה חוקית וגם מבחינה מוסרית וגם מבחינה דמוקרטית.

שלי יחימוביץ': הדיבורים על כך שאין כאן שום עבירה על תעמולת בחירות הם דיבורים בעלמא.

שלי יחימוביץ': תעמולת בחירות אינה הופעה של אדם ואמירה "בחרו בי".

שלי יחימוביץ': אין דבר כזה, זה לא מתקיים בפועל.

שלי יחימוביץ': היום מערכות בחירות הן מערכות מאוד פרסונאליות, מאוד תדמיתיות, מלוות בארומה ובכיבוש התודעה ופחות בענין של תוכן ואפילו של המלים הנאמרות.

שלי יחימוביץ': ברגע שאדם, שהוא דמות פוליטית פעילה במגרש, משחק במגרש הטלוויזיוני בפריים-טיים בתכנית משלו, הוא מקבל יתרון שאין שני לו לעומת המתמודדים האחרים.

שלי יחימוביץ': כל זה מתרחש בשעה שבמקביל מתרחש תהליך הפוך, תהליך של קיצוץ.

שלי יחימוביץ': לפני 3 חודשים, במסגרת חוק ההסדרים, קוצצה באופן משמעותי יחידת המימון למתמודדים לבחירות ברשויות המקומיות.

שלי יחימוביץ': כך ניטל כוחה של הדמוקרטיה כפי שאנחנו מכירים אותה ורוצים בה, כי לא שמעתי שמישהו החליט להחליף את השיטה הדמוקרטית הקיימת בשלטון בעלי ההון באופן פורמאלי.

שלי יחימוביץ': קוצצה יחידת המימון למתמודדים פוליטיים, נציגי ציבור רגילים, בני תמותה רגילים, ובמקביל בא אדם אחר שמתמודד בבחירות המקומיות ונהנה מיתרון עצום שאין שני לו על פני אותם מתמודדים שקיצצו להם ביחידת המימון.

שלי יחימוביץ': זאת פגיעה מהותית בדמוקרטיה.

שלי יחימוביץ': ושוב, לשם שינוי, אין לי דבר וחצי דבר נגד גאידמק ואגב, כמי שעבדה שנים רבות מאוד בטלוויזיה ומכירה את חוקי המדיום, אני מוכנה להודות בעובדה שהציבור אכן עלול לחבב את הדמות הטלוויזיונית הזאת, אני לא כופרת בסוגיה הזאת, אבל זאת לא השאלה, לא הסוגיה.

שלי יחימוביץ': הסוגיה היא לא מידת האטרקטיביות הטלוויזיונית של מר גאידמק, שאני מניחה שתתעצם פי כמה וכמה בתכנית פריים-טיים מתמשכת.

שלי יחימוביץ': אגב, יש גם כמה דמויות אנונימיות לחלוטין שנכנסו לחיינו לפני כמה חודשים.

שלי יחימוביץ': מרינה, נעמה, דן ונועם, שנכנסו לחיינו בסערה בלי שידענו עליהם דבר וחצי דבר, והפכו לדמויות מאוד מוכרות ומבוקשות, לטאלנטים טלוויזיוניים בזכות עצמם, שהיום אפשר למדוד את שווים בכסף ובחוזים שמנים.

שלי יחימוביץ': המדיום בעצמו יוצר את המוצר הפוליטי, לצערי הרב.

שלי יחימוביץ': לכן, לקחתם על עצמם אחריות מאוד כבדה ועשיתם דבר מאוד חמור, תקדימי, יוצא דופן, חריג, שלא מתיר לנו ברירה אלא להיכנס כמחוקקים ללקונה הזאת שהראתם אותה לנו, ואני, גם אם לא - -

גלעד ארדן: יובהר שתיקון החקיקה הזה יבהיר חד משמעית גם את האיסור לגבי חברי כנסת מכהנים לקבל תכנית, שלא יתפרש אחרת.

שלי יחימוביץ': ברור, אני מסכימה אתך לחלוטין.

שלי יחימוביץ': גם אם לא יהיה כאן רוב - -

גלעד ארדן: רק לשם הסר ספק פן מישהו עלול להבין כאילו כוונת חברי הכנסת היא לפגוע במתמודדים אפשריים ולהותיר לעצמם מרחב שהם לא מותירים לאחרים, הצעת החוק שתקודם תאסור את הנושא על כל אדם - -

אתי בנדלר: אני חושבת שהדבר אסור כך וכך.

שלי יחימוביץ': חבר הכנסת ארדן, כיוון שאני לא בטוחה שכולם סביב השולחן יהיו תמימי דעים עם הצעת ההחלטה שלך, אני בכל מקרה מרימה את הכפפה ואשמח להיות שותפה אתך ועם חברי כנסת נוספים לתיקוני חקיקה שנראים כעת חיוניים יותר מאי פעם.

רונית ירוש: אני הגעתי לכאן בלי שגיבשתי לעצמי עמדה מוקדמת וטוב שכך, ורציתי לשמוע את הטיעונים בנחת.

רונית ירוש: אני חייבת לומר שלקראת סוף הדיון אני רוצה שההחלטה תהיה מנותקת מדיון לגפו של אדם.

רונית ירוש: זה קצת קשה כי הנושא של הדיון עצמו הוא: תכנית טלוויזיה בערוץ 2 לארקדי גאידמק ביוזמת חברת הכנסת שלי יחימוביץ.

רונית ירוש: זאת אומרת שמלכתחילה הדיון הזה היה לגופו של אדם, וזה לא יאה ולא נכון שוועדת הכלכלה תדון בכך.

גלעד ארדן: סליחה, אני חייב להגן על חברת הכנסת יחימוביץ.

גלעד ארדן: קרה המקרה שלא חשבנו שיכול לקרות ואגב זה מתעוררת שאלה עקרונית.

גלעד ארדן: הרי אי אפשר לטאטא את הדברים מתחת לשטיח.

רונית ירוש: אני לא מטאטאה אבל המילים מאוד חשובות ואני חושבת שהיה ראוי - -

גלעד ארדן: מי שרוצה להפוך אותן לחשובות, הן חשובות.

גלעד ארדן: הצגתי גם בתחילת הדיון ובכל מקום שהענין הוא עקרוני מול הרשות השנייה, מול "רשת", והשימוש שלה בזמן האוויר הציבורי.

רונית ירוש: בסדר גמור.

רונית ירוש: התחוור לנו שמבחינת החוק אין בעיה, ואם יש לקונה וצריך לתקן אותה, אז יש לתקן אותה ואני לא מתנגדת לזה.

רונית ירוש: אני חושבת שבהתייחס לדברי הסיכום שלך, בהצעת הסיכום, כדי שנוכל להצביע ואני רוצה שנצביע פה אחד, צריך לעשות אבחנה וכל עוד אין חוק שלא מאפשר את ההופעה, מה גם שככל שאני מבינה את התכנית ולא סתם אמרתי לחברי חבר הכנסת טל שזה מזכיר לי את תכנית "הכרישים" ואצלו מיד עלה השם ברקת, שגם הוא איש פוליטי מהמפלגה שלנו והוא רץ לראשות העיר - -

יורם מרציאנו: מה, הוא ממפלגת קדימה?

יורם מרציאנו: חשבתי שהוא ממפלגת העבודה עד היום.

רונית ירוש: לכן, אני חושבת שכרגע הדיון הזה, לגופו של הנושא, להערכתי ולהבנתי מתייתר, וככל שנחליט בהמשך לפעול כחלק מהמסקנות, אשמח להצטרף.

יורם מרציאנו: האמת היא שגם אני לא אוהב חוקים מיוחדים לצורך נושא.

יורם מרציאנו: אני לא חושב שאנחנו צריכים לחוקק מיוחד שנקרא: חוק ארקדי גאידמק.

סופה לנדבר: אבל ככה זה נראה...

יורם מרציאנו: זה נראה כך על פניו, ובכלל, אני רוצה לומר כל הכבוד לערוץ 2.

יורם מרציאנו: בעצם קיום הדיון הזה הצלחנו ליצור את הרייטינג שהצופים מחכים לראות את התכנית שתעלה, וזו בהחלט תוצאה חיובית גם של ערוץ 2 וגם של ארקדי גאידמק.

יורם מרציאנו: על פי מה שקראתי, אני עדין לא בקיא בפרטי התכנית שהולכת לעלות בימים הקרובים, אני מבין ש"צדק חברתי", ועל פי העיתונות אולי אני גם נגוע בניגוד עניינים, מישהו בעיתונים סיפר לי שיש שיתוף פעולה בין המחנה החברתי לבין מפלגת גאידמק בבחירות המוניציפאליות.

יורם מרציאנו: הייתי מברך על שיתוף פעולה כזה אבל אני יכול לומר - -

גלעד ארדן: אולי הדברים שתשא יקדמו.

גלעד ארדן: ..

יורם מרציאנו: מאתמול בלילה זה עם הליכוד, ואני מאוד שמח שהמחנה החברתי מאוד מבוקש בימים אלה.

יורם מרציאנו: אני יכול לומר שאני לא בעד להחיל חוק על ארקדי גאידמק.

יורם מרציאנו: התכנית יצאה ואני אתמוך בחוק כזה.

יורם מרציאנו: אני חושב שזה נכון שפוליטיקאי או מי שאמורים להקים מפלגות לא יכולים לככב בתכניות משום שזה נותן להם בהחלט מקדם.

יורם מרציאנו: התכנית יצאה לדרך ואני מברך על התכנית - -

גלעד ארדן: לגבי הצבעה גלויה לפרס בנשיאות אפשר לקדם?

יורם מרציאנו: ברגע שהבנתי את כללי המשחק ירדתי מהצעת החוק.

יורם מרציאנו: גם בוועדת שרים לענייני חקיקה תמכתי בזה ואמרתי שאני חושב שלמקרה הזה זה לא היה נכון.

יורם מרציאנו: לכן, אני לא חושב שצריך לחוקק חוק מיוחד שיקרא חוק ארקדי גאידמק.

יורם מרציאנו: אנחנו צריכים לחשוב בעתיד על חוק בענין הזה, שימנע ממני או ממך או מכל אחד אחר לקבל תכנית כזאת.

יורם מרציאנו: הלוואי והייתי מצליח לקבל תכנית טלוויזיה כזאת, אבל לארקדי יש סגולות מיוחדות.

סופה לנדבר: כשתהיה מיליארדר גם תקבל אפשרות כזאת.

נורית דבוש: אני רוצה לחלק את הדברים שלי לרבדים שונים: ברובד המשפטי - נדמה לי שיש הסכמה כוללת סביב השולחן הזה, שמבחינה משפטית התכנית האמורה היא תכנית שאין אפשרות לפסול אותה, בטח לא בהיבט המשפטי.

נורית דבוש: אני רוצה לומר שפסילה של תכנית היא אקט משמעותי וחריג, וכשהולכים לפסול תכנית ראוי ורצוי שיהיה לזה את הגיבוי החוקתי הנדרש.

נורית דבוש: בחלק הציבורי, אני יכולה לומר לך שזאת סוגיה חשובה ומשמעותית.

נורית דבוש: אין לי ספק שכתוצאה מהמקרה הספציפי הזה הסוגיה הזאת צפה ועלתה.

נורית דבוש: ועדת הטלוויזיה של מועצת הרשות השנייה תתכנס ותלמד את הסוגיה הזאת.

נורית דבוש: נדמה לי שצריך ללמוד גם מה קורה בעולם בנושאים מהסוג הזה.

נורית דבוש: חשוב לנו לראות את ההשפעות, חשוב לנו ללמוד את כל הנושא הזה גם על ההיבטים של חופש הביטוי, וצריך לומר את זה גם פה.

נורית דבוש: כשאתה מחליט לפסול משהו ולקבוע סייגים, יש לזה השלכות רוחב.

נורית דבוש: מועצת הרשות השנייה תעשה את זה ואני מקווה שנוכל להניח לפתחה של הוועדה את העבודה שנעשה בנושא הזה, ולאחר מכן יהיה לכם יותר קל, המחוקקים, לקבל הכרעה כזאת או אחרת.

מנשה סמירה: 14 שנים הטלוויזיה המסחרית קיימת, ערוץ 2 ועכשיו גם ערוץ 10.

מנשה סמירה: העובדה שלא חווינו את התופעה הזאת ורק עכשיו זה מסתמן, אני חושב שגם הזכיינים או הגופים בשידור והאישים הפוליטיים נהגו בסוג של ריסון עצמי ולא היה צורך לחוקק חוק ולא לקבוע כללים, וכנראה שמתהווה פה משהו במסגרת חציה של כמה דברים.

מנשה סמירה: צריך לקחת אותו בחשבון ולבחון אותו.

יורם מרציאנו: חציתם את הקו הזה וטוב שיש כנסת.

גלעד ארדן: אם כך, אני שוב מדגיש שעל פי חוות הדעת המשפטיות ששמענו אין מניעה חוקית לשידור התכנית.

גלעד ארדן: עם זאת, ובענין הזה יש מחלוקת בין חברי הכנסת, אני, באופן אישי אומר את עמדתי שדומה לעמדת חברת הכנסת יחימוביץ, זה נכון שהזכיינית "רשת" תפקידה למקסם את רווחיה אבל היא גם צריכה לשקול שיקולים ציבוריים ויש לה אחריות על מה שמשודר מעל המרקע, וברמה הציבורית אני בהחלט מצטרף לדבריה של חברת הכנסת יחימוביץ.

גלעד ארדן: אתם עשיתם דבר חמור, לא ציבורי, כאשר אתם מתעלמים מהמשמעויות שלו ולכן, שמחתי שיש הסכמה מקיר לקיר - -

דוד טל: למה הוא לא ציבורי אם הוא לא עבר את החוק?

גלעד ארדן: הדגשתי שזאת עמדתי הפרטית.

גלעד ארדן: אדוני מכיר את הביטוי "כשר אבל מסריח", כך הייתי מגדיר את ההחלטה הזאת של "רשת".

גלעד ארדן: זאת הדעה הפרטית שלי ואמרתי מראש שהיא לא מייצגת את עמדת חברי הוועדה.

גלעד ארדן: ככל שאני מבין את עמדת החברים היא שיש למנוע בעתיד, ודרך אגב, אני מקווה שאדוני שם לב שאם עמדת חברי הוועדה היא שיש למנוע לעתיד אז כנראה שהם חושבים שגם זה אמנם חוקי אבל יש בו בעייתיות מסוימת, יש טעם לפגם.

רונית ירוש: יש טעם לפגם אבל לא צריך להגזים.

גלעד ארדן: - - לכן, הוועדה תקדם בשיתוף הרשות השנייה, לאחר בחינת המצב בעולם, הצעת חוק שתמנע הן מחברי כנסת מכהנים והן מאנשים שהם בגדר מועמדים פוליטיים מלהשתמש בזמן שהמחוקק התכוון שיוקדש לטובת הציבור ולא לקידום ישיר או עקיף של אינטרסים פוליטיים על ידי גוף שאנחנו נסמיך.

גלעד ארדן: תודה רבה, הישיבה נעולה.